**ΣΥΝΤΑΞΗ ΤΟΥ ΑΠΑΡΕΜΦΑΤΟΥ**

Το απαρέμφατο είναι ρηματικός τύπος επομένως **συντάσσεται**, δηλαδή παίρνει και το ίδιο υποκείμενο, αντικείμενο, κατηγορούμενο κ.τ.λ

**Έναρθρο – άναρθρο απαρέμφατο**

**Άναρθρο** απαρέμφατο λέγεται το απαρέμφατο που χρησιμοποιείται χωρίς άρθρο.

Το άναρθρο απαρέμφατο χρησιμοποιείται ως: 1. υποκείμενο των απρόσωπων ρημάτων και εκφράσεων, 2. αντικείμενο, 3. κατηγορούμενο, 4. επεξήγηση, 5. της αναφοράς, 6. του σκοπού ή του αποτελέσματος.

**Π.χ. Οὗτοι** ἐθέλουσιν ὑπὲρ πατρίδος **θνήσκειν (αντικείμενο)**

**Έναρθρο** απαρέμφατο λέγεται το απαρέμφατο που έχει άρθρο. Το απαρέμφατο με άρθρο μπορεί να παίξει το συντακτικό ρόλο ενός ουσιαστικού.

**Π. χ. Τὸ σιγᾶν** κρεῖττόν ἐστι **τοῦ λαλεῖν**

**Το υποκείμενο του απαρεμφάτου**

Το **υποκείμενο** του απαρεμφάτου (του άναρθου ή του έναρθρου) μπορεί να είναι:

α) **το ίδιο** με το υποκείμενο του ρήματος (το αυτό πρόσωπο), οπότε λέμε ότι έχουμε **ταυτοπροσωπία**

**Π.χ. Οὗτοι** ἐθέλουσιν ὑπὲρ πατρίδος **θνήσκειν**

**Οὗτος** μαθήσεται **μὴ ἐπιβουλεύειν** τοῖς ἀσθενεστέροις

* Το υποκείμενο του απαρεμφάτου, αφού είναι το ίδιο με το υποκείμενο του ρήματος βρίσκεται σε πτώση **ονομαστική**.

β) **διαφορετικό** από το υποκείμενο του ρήματος (έτερο πρόσωπο), οπότε λέμε ότι έχουμε **ετεροπροσωπία**

**Π.χ.** Μιλτιάδης ἔπεισε **τοὺς Ἀθηναίους στρατεῦσαι**

Ἐγὼ οὐχ ἡγοῦμαι **εἶναι** διδακτήν **τὴν ἀρετήν**

* Το υποκείμενο του απαρεμφάτου τίθεται σε πτώση **αιτιατική**.

**Αντικείμενο του απαρεμφάτου**

Το αντικείμενο του απαρεμφάτου βρίσκεται στην ίδια πτώση που βρίσκεται και το [αντικείμενο του ρήματος](http://users.sch.gr/ipap/Ellinikos%20Politismos/Yliko/Theoria%20arxaia/antikeimeno01.htm), από το οποίο προέρχεται το απαρέμφατο, δηλαδή αν το ρήμα από το οποίο προέρχεται το απαρέμφατο παίρνει αντικείμενο σε γενική, τότε και το απαρέμφατο θα παίρνει αντικείμενο σε γενική, κ.τ.λ.

**Π.χ** ἐβουλεύοντο οὗτοι **πείθεσθαι τῷ ἄρχοντι**

**Το κατηγορούμενο του απαρεμφάτου**

Όταν το απαρέμφατο ανήκει σε μια από τις κατηγορίες των συνδετικών ρημάτων, τότε θα παίρνει κατηγορούμενο. Το κατηγορούμενο του απαρεμφάτου θα μπαίνει στην ίδια πτώση με το υποκείμενο του απαρεμφάτου.

**Π.χ** Ἐγὼ οὐχ ἡγοῦμαι **εἶναι** τὴν ἀρετήν **διδακτήν**

**Ειδικό-τελικό απαρέμφατο**

Το απαρέμφατο, ανάλογα με τη σημασία του, ισοδυναμεί:

α) με τελική πρόταση, άρα θα ονομάσουμε το απαρέμφατο **τελικό (μεταφράζεται με το να και παίρνει άρνηση μή)**

Π.χ Συμβουλεύω ὑμῖν **μὴ** **παραδιδόναι** τὰ ὅπλα.

β) με ειδική πρόταση, άρα θα ονομάσουμε το απαρέμφατο **ειδικό (μεταφράζεται με το ότι και δέχεται άρνηση**  **οὐ)**

**Π.χ.** Πάντας ὑμᾶς οἴομαι **γιγνώσκειν**